ORDE do 2 de xuño de 2000 pola que se clasifica como de interese cultural a Fundación Aquae Querquennae Vía Nova.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 19/06/2000

Visto o expediente de clasificación da Fundación Aquae Querquennae Vía Nova, con domicilio en Porto Quintela (Ourense).
Supostos de feito.
1. A fundación, en escrito do 10 de maio de 2000, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día 2 de decembro de 1999, ante o notario José Antonio Montero Pardo, co número dous mil seiscentos oitenta e cinco do seu protocolo, por Darío Villanueva Prieto, Antonio Rodríguez Colmenero e José Carlos Mario Torrado Vázquez; interveñen Darío Villanueva Prieto no exercicio do seu cargo, Antonio Rodríguez Colmenero como director, en representación do Grupo de Investigación Arqueológica Larouco, e José Carlos Mario Torrao Vázquez en representacción de Unión Fenosa, S.A.
3. Segundo consta no artigo catro dos estatutos, o obxecto da fundación é protexer, estudiar e promociona-lo complexo arqueolóxico de Aquae Querquennae, así como os sectores da Vía Nova (XVIII) Romana.
4. O padroado da fundación estará constituído polas persoas designadas no artigo 8 dos estatutos.
5. A comisión integrada polos secretarios xerais de tódalas consellerías elevoulle ó conselleiro da Presidencia e Administración Pública proposta de clasificación como de interese social da Fundación Aquae Querquennae Vía Nova, dado o seu obxecto e finalidade, polo que, cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba
o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 30 de maio de 2000.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril), a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Aquae Querquennae Vía Nova e adscribila á Consellería de Cultura, Comunicación Social e Turismo, que exercerá plenamente o protectorado sobre ela.
Santiago de Compostela, 2 de xuño de 2000.
Jaime Pita Varela
Conselleiro da Presidencia e Administración
Pública